open-index/open-wikipedia-markdown huggingface dataset:
ArcelorMittal

**ArcelorMittal** on ülemaailmne terasetööstuse konglomeraat. Ettevõte asutati 2006. aastal Mittal Steel Company ja Arcelori ühinemise tulemusel. Ettevõtte peakorter asub Luxembourgis. 

Arcelor Mittal on maailma suurim terasetootja, kelle 2018. aastal toodeti 96,42 miljonit tonni. See on maailma suurimate ettevõtete 2016. aasta Fortune Global 500 edetabelis 156. kohal.

## Ajalugu
2006. aastal ostis teraseettevõte Mittal Steel Company 191,3 miljonit Arcelori aktsiat, mille tulemusel omandas Mittal Steel 96% Arcelori kontserni aktsiatest ja Arcelor ühendati Mittal Steeliga. Tekkis maailma suurim terasekontsern.

ArcelorMittal on esindatud enam kui 60 riigis. Ettevõtte tehastes töötab umbes 280 000 inimest.

### ArcelorMittali eelkäijad
#### [[Mittal Steel Company]]
*International Steel Group (omandatud 2004)
**Bethlehem Steel – Ameerika Ühendriigid (omandatud 2003)
**ISG Weirton Steel – Ameerika Ühendriigid (omandatud 2002)
**LTV-Steel Cleveland, OH – Ameerika Ühendriigid (omandatud 2002)
***Republic Steel – Ameerika Ühendriigid (omandatud 1984)
***Jones and Laughlin Steel – Ameerika Ühendriigid (omandatud 1984)
**Acme Steel – Chicago, Ameerika Ühendriigid (omandatud 2002)
*Ispat International (omandatud 2004)
*ArcelorMittal Kryvyi Rih – Ukraina (omandatud 2005)

#### [[Arcelor]]
*Aceralia – Hispaania (liidetud 2001)
*Usinor – Prantsusmaa (liidetud 2001)
**Acesita – Brasiilia (omandatud 1998)
*ARBED – Luksemburg (liidetud 2001)
*Acindar – Argentina (omandatud 2006)
*Dofasco – Kanada (omandatud 2006)

## Viited

## Välislingid
* Ettevõtte koduleht
Brendan Gaunce

**Brendan Gaunce** (sündinud 25. märtsil 1994 Sudburys Ontario provintsis) on Kanada jäähokimängija, kes mängib ründajana NHL-i klubis Columbus Blue Jackets.

Aastatel 2010–2014 mängis ta Ontario Hockey League'i klubides Belleville Bulls ja Erie Otters. 

2012. aastal valis Vancouver Canucks ta NHL-i ''draft''is 26. valikuna. Hooajal 2014–15 asus ta mängima American Hockey League'is (AHL) Canucksi noorteklubis Utica Comets. NHL-is debüteeris ta Canucksi meeskonnas 29. oktoobril 2015 mängus Dallas Starsi vastu. Esimese värava lõi ta liigas järgmisel päeval mängus Arizona Coyotesi vastu, kuid see jäi tema ainsaks väravaks sel hooajal. NHL-is on tema kõige resultatiivsem hooaeg olnud 2017–18, mil ta lõi neli väravat ja andis kaks väravasöötu.

2019. aasta juulis sõlmis ta üheaastase lepingu NHL-i klubiga Boston Bruins. Suurem osa hooajast 2019–20 mängis ta AHL-is Boston Bruinsi noorteklubis Providence Bruins. NHL-is sai ta Boston Bruinsi meeskonnas kirja sel hooajal vaid ühe mängu.

2021. aasta jaanuaris sõlmis ta lepingu Rootsi kõrgliiga klubiga Växjö Lakers. Samal aastal tuli ta klubiga Rootsi meistriks.

2021. aasta juulis naasis Gaunche NHL-i, sõlmides kaheaastase lepingu Columbus Blue Jacketsiga.

2012. aastal võitis Gaunce Kanada kuni 18-aastaste koondisega omavanuste maailmameistrivõistlustel pronksmedali.

Tema vanem vend Cameron Gaunce on samuti jäähokimängija.

## Viited

## Välislingid
* Brendan Gaunce NHL.com lehel
* Brendan Gaunce hockeydb.com lehel
Vivendi

**Vivendi** on Prantsuse kontsern, mis on spetsialiseerunud sisule, meediale ja kommunikatsioonile.

Kontsern on esindatud enam kui sajas riigis ja noteeritud Pariisi börsil, kus see kuulub CAC 40 indeksisse.

Kontsern tegutseb sisuloomes, meedias ja kommunikatsioonis. Kontserni alla kuuluvad muusikatööstuse ettevõte Universal Music Group, tasulise televisiooni kontsern Groupe Canal+, reklaami ja avalike suhete korraldaja Havas, kirjastaja Editis ja videojagamise platvorm Dailymotion.

## Välislingid
* Ettevõtte koduleht
Worldline

**Worldine** on Prantsusmaa makse- ja tehinguteenuste ettevõte, mis asutati 1974. aastal.

2020. aasta oktoobri lõpus tervitas Worldline Ingenicot oma meeskonnas, luues uue liidri globaalsetes makseteenustes. Ingenicoga jõud ühendades on Worldline oma projektis teinud uue sammu edasi: pakkudes pankadele, kaupmeestele ja üldiselt kogu maksete ökosüsteemile vahendeid jätkusuutliku ja kasumliku majanduskasvu saavutamiseks.

## Välislingid
* Ettevõtte koduleht
Klagenfurti maaringkond

**Klagenfurti maaringkond** on ringkond (*Bezirk*) Austrias Kärnteni liidumaal.

## Omavalitsusüksused

Linnad (*Städte*) on **rasvases kirjas**; turuvallad (*Marktgemeinden*) on *kaldkirjas*.

* *[[Ebenthal in Kärnten|Ebenthal]]* (sloveeni *Žrelec*)
* *[[Feistritz im Rosental]]* (sloveeni *Bistrica v Rožu*)
* **[[Ferlach]]** (sloveeni *Borovlje*)
* *[[Grafenstein]]* (sloveeni *Grabštajn*)
* Keutschach am See (sloveeni *Hodiše*)
* Krumpendorf (sloveeni *Kriva Vrba*)
* Köttmannsdorf (sloveeni *Kotmara vas*)
* Ludmannsdorf (sloveeni *Bilčovs*)
* Magdalensberg (sloveeni *Štalenska Gora*)
* Maria Rain (sloveeni *Žihpolje*)
* *[[Maria Saal]]* (sloveeni *Gospa Sveta*)
* Maria Wörth (sloveeni *Otok*)
* *[[Moosburg (Austria)|Moosburg]]* (sloveeni *Možberk*)
* Poggersdorf (sloveeni *Pokrče*)
* Pörtschach am Wörther See (sloveeni *Poreče ob Vrbskem jezeru*)
* Sankt Margareten im Rosental (sloveeni *Šmarjeta v Rožu*)
* Schiefling am Wörthersee (sloveeni *Škofiče*)
* Zell (sloveeni *Sele*)
* Techelsberg (sloveeni *Teholica*)
Hoonete mudelprojekteerimine

**Hoonete mudelprojekteerimine** (inglise keeles *building information modeling*, lühend BIM) on koostoimimise viis, mis muudab hoonete projekteerimise, ehitamise ja käitluse tõhusamaks ning tulusamaks.

BIM pakub võimalust tegeleda ehitise projekteerimisega kolmemõõtmelises virtuaalruumis, tõstes ehitise funktsionaalsust ja kvaliteeti, vähendades vigu ja vastuolusid projekteerimise ning ehitamise faasis. Infomudelite andmete põhjal teostatavad hoonesimulatsioonid võimaldavad paremini hinnata projekteeritava hoone tulevasi energiavajadusi ja halduskulusid ning ka kasutusmugavust.
Mudelprojekteerimise osana automaatselt saadavatest mahuarvutustest tulenevad ka kergemini teostatavad ehitusmaksumuse hinnangud, mis võimaldab hoonestajal modelleerimise käigus operatiivselt jälgida ja parandada finantseeringu ja kogu hoonestusprotsessi lõpuks tekkiva kvaliteedi suhet.

## Funktsionaalsus

* **[[3D]] visualiseerimine** on hea aitamaks valida erinevate projekteerimise alternatiivide vahel, aga ka projekti edukaks "müümiseks" kliendile või näiteks kohalikule elanikkonnale, kellel võib olla veto õigus kogu projekti osas.

* **Muudatuste haldamine**, kus mudeli andmeid hoitakse tsentraalselt, siis igasugune muudatus hoone projektis kajastub automaatselt kõikides vaadetes nagu korruseplaanid, lõiked ja vaated. See võimaldab lisaks dokumentatsiooni kiiremale loomisele ka ranget kvaliteedi hoidmist.

* **Hoone [[simulatsioon]]**, kus mudelid sisaldavad lisaks arhitektuursetele andmetele ka suurel hulgal hoone informatsiooni nagu näiteks andmed inseneri erialadelt - kandvad konstruktsioonid, ventilatsioon ja torud ning isegi energiasäästlikkus. Kõigi nende andmetega on võimalik hoone kõiki osasid simuleerida.

* **Andmete haldamine** sisaldab informatsiooni, mis pole üldse visuaalselt nähtav. Näiteks ajakava selgitab vajalikku tööjõudu, koordineerimist ja kõike ülejäänut, mis võiks mõjutada projekti valmimise aega. Ka maksumus on BIM osa, mis võimaldab näha eelarvet või hinnatavat maksumust projekti suvalises faasis.

* **Hoone kasutamine** 
Kõik see eelpool loetletud BIM mudelile lisatud informatsioon on kasulik lisaks projekteerimise ja ehitamise faasile ka hoone kogu eluaja jooksul. See aitab vähendada kasutamise ja haldamise kulusid, mis on vähemalt suurusjärgu võrra kõrgemad kogu ehitamise kulust.

## Viited
Martin Kadai

**Martin Kadai** (sündinud 22. juulil 1981) on Eesti molekulaarbioloog ja riigiametnik, õiguskantsleri nõunik.

Aastail 2005–2017 oli Kadai Sotsiaalministeeriumi rahvatervise osakonna nõunik, seejärel asus ta tööle Terviseametisse, kus ta esialgu oli kriisireguleerimise nõunik. 

2017. aastast kuni 2020. aasta juulini juhtis ta Terviseameti erakorralise meditsiini osakonda ning koroonapandeemia esimese laine ajal juhtis ka Terviseameti hädaolukorra staapi. 

2020. aastal töötas Kadai Tartu Ülikooli andmeanalüüsi tippspetsialistina. 

Seejärel asus tööle õiguskantsleri koosseisuvälise nõunikuna. Alates 2021. aasta septembrist töötab ta õiguskantsleri nõunikuna, kelle ülesandeks on jälgida ja analüüsida tervishoiualase kriisi lahendamisega seotud andmeid ning nõustada õiguskantslerit tervishoiukriisiga seotud küsimustes; samuti avalikult selgitada õiguskantsleri seisukohti.

## Viited

## Välislingid
*Õiguskantsleri koduleht. Martin Kadai tööalane CV
*Terviseametist lahkunud Martin Kadai: ma ei suuda olla tuim käsutäitja Eesti Päevaleht, 21. august 2020
Ebenthal in Kärnten

**Ebenthal in Kärnten** (sloveeni *Žrelec*) on vald ja alev Austria Kärnteni liidumaal Klagenfurti maaringkonnas.

Ebenthal asub Klagenfurtist kagus. Sattnitzi mäed ulatuvad itta ja läände ning on populaarne väljasõitude koht. Glan ja Gurk voolavad läbi omavalitsuse ning edasi Wörtheri järve. Glanfurt suubub omavalitsuse keskkoha lähedal Glani. Radsberg moodustab omavalitsuse lõunapiiri.

Omavalitsuses asub Höflein-Moori looduskaitseala.

## Rahvastik

2001. aasta rahvaloenduse andmetel olid 4,2% rahvastikust Kärnteni sloveenid.

## Viited
Dobrudža

**Dobrudža** (bulgaaria keeles Добруджа; rumeenia keeles Dobrogea; türgi keeles Dobruca) on ajalooline piirkond Balkanil, mis on alates 19. sajandist jagatud Bulgaaria ja Rumeenia territooriumide vahel. See asub Doonau jõe alamjooksu ja Musta mere vahel ning hõlmab Doonau deltat, Rumeenia rannikut ja Bulgaaria ranniku põhjaosa. Ala koosneb Põhja-Dobrudžast, mis on osa Rumeeniast, ja Lõuna-Dobrudžast, mis on osa Bulgaariast.

Rumeenia piirkonna vastav territoorium on jagatud Constanța ja Tulcea maakonna vahel. Selle kogupindala on 15 588 km², kus elab veidi alla 900 000 inimese. Selle peamised linnad on Constanța, Tulcea, Medgidia ja Mangalia.

Bulgaaria piirkonna vastav territoorium on jagatud Dobriči ja Silistra piirkonna vahel. Sinna juurde kuuluvad General Kantardzhievo küla Varna piirkonnas ning lisaks Razgradi piirkonna külad Konevo, Rainino, Terter ja Madrevo. Selle kogupindala on 7566 km², kus elab kokku umbes 310 000 inimest. Tähtsamad linnad on Dobrič ja Silistra.

## Vaata ka
*Väike-Sküütia (Vana-Rooma provints)
*Dobrudža tatarlased

## Viited

## Välislingid
*
Havortia

**Havortia** (ladina *Haworthia*) on suur taimeperekond, mis koosneb väiksemõõdulistest sukulentidest. Tegemist on populaarsete õue- ja toataimedega.

Perekonda kuuluvate liikide endeemiks on Aafrika lõunaosa (Mosambiik, Namiibia, Lesotho, Svaasimaa, Lõuna-Aafrika Vabariik).

Perekond on nime saanud botaaniku Adrian Hardy Haworthi järgi. B. Bayer tunnustas umbes 60 liiki havortiaid 2012. aastal.

## Kirjeldus ja omadused
Havortiad on sukulendid, mille lehed moodustavad 3 kuni 30 sentimeetrise läbimõõduga rosette, mis on enamasti varretud, kuid esineb ka liike, mille vars võib ulatuda kuni 50 sentimeetrini. Havortia võib kasvada üksiktaimena (monopodiaalne), või moodustada võsusid (sümpodiaalne). Paljudel liikidel on tugevad, lihakad lehed, mis on tavaliselt tumerohelised. Esineb ka pehmete lehtedega liike, mille lehed sisaldavad läbipaistvaid rakke. See aitab valgusel pääseda sisemiste fotosünteesivate rakkudeni. Õied on väikesed, enamasti valged.

## Kasvatamine
Mõned liigid, nagu näiteks *[[Haworthia cymbiformis]]*, on laialdaselt levinud toa- ja õuetaimedena.

Peaaegu kõik havortia liigid on looduslikult kohanenud poolvarjuliste valgustingimustega. Mõned liigid (näiteks *Haworthia pumilla* ja *Haworthia truncate*) on kohastunud ka täispäikesega.

Kõik havortia liigid eelistavad hea drenaažiga mulda ning kastmistihedus sõltub liigist. Ülekastmine võib põhjustada juurte mädanemist. Kõik havortiad on tundlikud madalatele temperatuuridele.

Havortiat kasvatada valgusküllases või poolvarjulises kasvukohas, kuid mitte otsese päikese käes. Kasvupinnaseks sobib sukulendi- ja kaktusemuld. Kasvab tavalisel toatemperatuuril (18–25 °C). Kastetakse ettevaatlikult, et vesi et satuks lehe rosetti, sest see võib põhjustada mädanemist. Väetatakse sügisel 1–2 korda. Ümber istutatakse siis, kui on näha, et potis enam ruumi pole.

Havortiad paljunevad seemnete, jagunemise või tütartaimede teel. Neid paljundatakse vegetatiivselt külgvõrsetega jagamise teel. Juurteta võrsetel lasta paar päeva kuivada, ning siis istutada kaktuse ja sukulendi mulda. Havortia juurdub 2 nädalaga.

## Viited
Andres Veske

**Andres Veske** (4. juuli 1965 Tallinn – 23. oktoober 2022 Tallinn) oli eesti geeniteadlane.

## Haridus
Lõpetas 1983. aastal Tallinna 43. Keskkooli ja 1991. aastal Tartu Ülikooli bioloogia-geograafia teaduskonna rakubioloogia erialal.

Doktorantuur Hamburgi Ülikooli inimesegeneetika instituudis 1995–1998, loodusteaduste doktor 1998. aastal ("Molecular genetic analysis of candidate genes for the retinal dystrophy of Swedish Briard/Briard-Beagle dogs", juhendaja Andreas Gal) Hamburgi Ülikoolist.

## Töökäik
* Tartu Ülikooli arstiteaduskonna üld- ja molekulaarpatoloogia instituudi immunoanalüüsi uurimisgrupi teadur 1991–1993; 
* Lübecki Meditsiiniülikooli Inimesegeneetika Instituudi molekulaargeneetika grupi külalisteadlane 1993–1995; 
* Hamburgi Ülikooli inimesegeneetika instituudi teadur 1998–2002; 
* Vähiuuringute Tehnoloogia Arendamiskeskus AS-i projektijuht 2005–2015.
* Tallinna Tehnikaülikoolis 2002–2022: matemaatika-loodusteaduskonna geenitehnoloogia instituudi genoomika ja proteoomika õppetooli erakorraline professor 2002–2005; geenitehnoloogia instituudi vanemteadur 2006–2016; molekulaarbioloogia õppetooli dotsent 2007– 2016; geenitehnoloogia instituudi direktor 2007–2016; loodusteaduskonna keemia ja biotehnoloogia instituudi dotsent  2017–2020, vanemteadur 2017–2018, vanemlektor 2020–2022. 

Tema juhendamisel on kaitstud 5 magistri- ja 2 doktoritööd.

## Teadustöö põhisuunad
Bio- ja keskkonnateadused. Geneetika.

### Teoseid
Avaldanud ligi 40 teaduspublikatsiooni.

### Teadusorganisatoorne ja -administratiivne tegevus
*TTÜ Kliinilise Meditsiini Instituudi nõukogu liige 2007–2015 
*TTÜ nõukogu liige 2008–2010
*Eesti Inimesegeneetika Ühingu asepresident 2009–2016 
*Loomkatsete loataotluse komisjoni liige (Maaeluministeerium) 2014–2016 
*TTÜ keemia ja biotehnoloogia instituudi nõukogu liige 2018–2020 
*Eesti Inimesegeneetika Ühingu liige 2002–2022 
*Eesti Inimesegeneetika ühingu juhatuse liige 2007–2022 
*ajakirjade Molecular Psychiatry ja Neurochemistry retsensent 2017–2022 
*Euroopa Horisondi tervise klastri varikomitee ning programmikomitee delegaadi nõuanderühma liige 2020–2022 
*TEA entsüklopeedia toimetaja

## Viited

## Välislingid
*Andres Veske Eesti Teadusinfosüsteemis
Buda mäed

**Buda mäed** (ungari keeles *Budai-hegység*) on küllaltki madalad Ungari keskmäestiku mäed, mis asuvad Ungari pealinnas Budapestis. Need kõrguvad Doonau paremkaldal ajaloolise Buda poolel. Neist on tuntumad: Gellérti mägi, Lossimägi, Roosimägi, Svábi mägi, Jóniuse mägi, Széchenyi mägi ja Kotkamägi.

## Välislingid
*
Etzaz Hussain

**Etzaz Muzafar Hussain** (sündinud 27. jaanuaril 1993 Oslos) on Norra jalgpallur, kes mängib poolkaitsjana Norra kõrgliiga klubis Molde.

Aastatel 2009–2011 kuulus ta Manchester Unitedi noorteakadeemiasse.

2011. aastal liitus ta Norra kõrgliiga klubiga Fredrikstad ja 2012. aasta juulis Moldega. Aastatel 2012 ja 2014 tuli ta Molde koosseisus Norra meistriks.

2016. aasta jaanuaris sõlmis ta lepingu Türgi kõrgliiga klubiga Sivasspor. 2016. aasta teises pooles mängis ta Horvaatia esiliiga klubis NK Rudeš.

2017. aasta veebruaris naasis Hussain Moldesse. 2017. aasta teises pooles mängis ta Moldest laenul Norra kõrgliiga klubis Odd. 2019. aastal tuli Hussain Moldega kolmandat korda Norra meistriks.

Aastatel 2008–2013 mängis Hussain Norra noortekoondistes.

## Saavutused
;Molde
*Eliteserien: 2012, 2014, 2019
*Norra karikas: 2013, 2014
Ruben Yttergård Jenssen

**Ruben Yttergård Jenssen** (sündinud 4. mail 1988 Tromsøs) on Norra jalgpallur, kes mängib poolkaitsjana Norra kõrgliiga klubis Tromsø IL.

Tromsø klubiga liitus Jenssen 2005. aastal ning debüteeris aasta hiljem Norra kõrgliigas.

Aastatel 2013–2016 mängis ta Saksamaa esiliiga klubis 1. FC Kaiserslautern. 2016. aasta juunis sõlmis ta lepingu Hollandi kõrgliiga klubiga FC Groningen. Hooaja 2017–18 teises pooles mängis ta Groningenist laenul taas Kaiserslauternis.

Aastatel 2018–2020 mängis Jenssen Norra kõrgliiga klubis SK Brann.

2020. aasta jaanuaris naasis ta Tromsøsse, sõlmides klubiga nelja-aastase lepingu. Samal aastal aitas ta Tromsøl tagasi Norra kõrgliigasse jõuda.

Norra jalgpallikoondises mängis Jenssen aastatel 2010–2017 kokku 39 korda.
Lammimullad

**Lammimullad** ehk **alluviaalmullad** on mullad, mis tekivad pinnavee ladestumise tulemusel.  Lammimullad asuvad enamasti jõgede ääres, lammidel, deltadel, ojaterrassidel ja loopealsetel.  Eesti pinnasel olevatest muldadest moodustavad lammimullad 1% muldkattest, asudes suures osas Emajõe Suursoo, Kasari ja Taheva piirkondades.  

## Moodustumine
Lammimuldadele iseärasuseks on mulla moodustumine, mis toimub pika kivimite muundamise tulemusel ja võib võtta aega koguni aastatuhandeid.  Muld kujuneb sagedaste üleujutuste ja nendega kaasnevate setete kuhjumisel.  Muldade tekkele võivad kaasa aidata ka metsade raie, maade kündmine ning ehitustegevus, mis suurendavad kõrgustike erosiooni ning setted hakkavad liikuma allavoolu ladustumisalale. 

## Mulla profiil
Lammimullad on väga toitainerikkad ja võivad sisaldada ka raskmetalle.  Muld on toitevee pideva rikastamise tulemusel ühed viljakamaid pinnased looduses.  Toitveega on lammimullad rohkelt küllastunud kevadiste üleujutuste ajal. Sisalduselt koosneb lammimuld kruusast, liivast ja mudast. Lammimullad on kaetud enamasti looduslike rohumaadega, mis loovad eeldused kamardumisprotsessile.  Kõikide lammimuldadele on iseloomulik toorhuumuslik huumuskate süsinikusisaldusega 3,0–3,5%. 

## Lammimulla liigitus
Liigitus sõltub mulla gleistumise ja turba akumuleerimise järgi.  Võimalik on eristada kolme liiki lammimuldasid: 

* Gleistunud lammimullad (tüüpprofiil AA-Cag) – gleistumise tunnused esinevad profiili alumises osas
* Lammi-gleimullad (tüüpprofiil ATa-CaG) – alaliselt liigniisked
* Lammi-turvastunud mullad (tüüpprofiil Ta-CaG) – moodustunud turbahorisondi tüsedus 30 cm.

## Viited
Tiia Kuresoo

**Tiia Kuresoo** on Elva Gümnaasiumi põhikooli bioloogiaõpetaja.

## Isiklikku
Tema abikaasa on Rein Kuresoo, neil on kolm last: Siim Kuresoo, Liis Kuresoo ja Kail Kuresoo.
Euroopa Prokuratuur

**Euroopa Prokuratuur** (inglise keeles *European Public Prosecutor’s Office*, EPPO) on iseseisev Euroopa Liidu asutus. Euroopa Prokuratuur asub Luksemburgis.

Euroopa Prokuratuur loodi 2017. aastal määrusega (EL) 2017/1939. Euroopa Prokuratuur juhib Euroopa Liidu finantshuve kahjustavate kuritegude kohtueelset menetlust ja esitab liikmesriigi kohtus süüdistuse. Euroopa Prokuratuur on üleeuroopaline prokuratuur, mille roll ja ülesanded kriminaalmenetluses sarnanevad Euroopa Liidu liikmesriikide riigisisese prokuratuuri omadega.

Euroopa Prokuratuur uurib näiteks: 
*Euroopa Liidu toetustega seotud kelmusi,
*keerulisi piiriüleseid käibemaksupettusi, 
*Euroopa Liidu eelarvet kahjustavaid korruptsioonikuritegusid jm.
:2018. aasta septembris esitas Euroopa Komisjon teatise, et laiendada EPPO pädevust ka piiriülestele terrorismikuritegudele.

Euroopa Prokuratuuris ei osale kõik liikmesriigid, vaid üksnes Euroopa Prokuratuuri süsteemiga liitunud 23 liikmesriiki: Eesti, Läti, Leedu, Soome, Saksamaa, Holland, Prantsusmaa, Austria, Hispaania, Malta, Küpros, Kreeka, Itaalia, Poola, Portugal, Rumeenia, Bulgaaria, Slovakkia, Tšehhi, Horvaatia, Belgia, Luksemburg ja Sloveenia. Euroopa Prokuratuuris ei osale Ungari ja Rootsi (Iirimaa ja Taani ei osale üldjuhul Euroopa Liidu kriminaalõigusalase koostöö meetmetes). 

Euroopa Prokuratuuri rahastatakse valdavalt Euroopa Liidu eelarvest.

## Euroopa Prokuratuur Eestis
Eesti Euroopa prokurör on 2021. aasta juuni seisuga Kristel Siitam-Nyiri, kohalikul tasandil töötavad delegaatprokurörid Kati Maitse-Pärkna ja Silvia Kruusmaa.

## Viited

## Välislingid
*Euroopa Prokuratuur, www.just.ee
*12 luksusautot, 26 läbiotsimist ja 2 arreteerimist. Saksa-Eesti ühishaaranguga võeti vahele suures maksupettuses kahtlustatav grupeering, epl.delfi.ee, 15.02.2022
Aruraihein

**Aruraihein** (*Festulolium*) on hübriidne taimeperekond kõrreliste sugukonnast.

## Kirjeldus
Aruraihein on mitmeaastane kobarhein, millel on aruheina (*Festuca*) ja raiheina (*Lolium*) liikide kombineeritud tunnused. Nende tunnuste väljendus on sorditi erinev.

## Kasutus
Aruraiheina kasvatatakse peamiselt karjamaadel ja niitudel segus või puhaskülvina. Eeliseks kõrgem söödasaak, kõrge haiguskindlus, talvekindlus ja püsivus.

## Kasvutingimused
Aruraihein on aretatud nii niiske kui ka vähem niiske kliima jaoks. Aruraihein sobib hästi viljakatele muldadele, mille pH on 5,5–7,0, kuid seda ei soovitata halvasti kuivendatud või halva viljakusega muldadele.

## Kasvatus
Aruraihein on kiire idanemise ja seemikute elujõu tõttu lihtne kindlaks teha. Külvinormiks puhtaskülvis 25-30 kg/ha, segukülvis 12-15 kg/ha. Külvatakse varakevadest augusti lõpuni.

## Sorte
* 'Felopa' – väga vastupidav põuale ja kõrge põhjavee seisule. Stabiilselt kõrge saagikus alates esimest niitest.
* 'Spring Green' – suur külma- ja põuataluvus ning kõrge saagikus.
* 'Vizule' – esimene saak väga hea, hilisem kasv on aeglasem. Hea talvekindlus.

## Viited
Pär Lindholm

**Pär Lindholm** (sündinud 5. oktoobril 1991 Kusmarkis) on Rootsi jäähokimängija, kes mängib keskründajana Rootsi kõrgliiga klubis Skellefteås.

Ta alustas Skellefteås ka klubikarjääri ning debüteeris Rootsi kõrgliigas hooajal 2009–10.

Aastatel 2010–2012 mängis ta Rootsi esiliiga klubis IF Sundsvall, hooajal 2012–13 Rootsi tugevuselt kolmanda liiga klubis Piteå HC ja hooajal 2013–14 Rootsi esiliiga klubis Karlskrona HK.

Aastatel 2014–2018 mängis ta Skellefteåga taas Rootsi kõrgliigas.

2018. aasta mais sõlmis ta üheaastase lepingu NHL-i klubiga Toronto Maple Leafs. NHL-is debüteeris ta 3. oktoobril 2018 mängus Montreal Canadiensi vastu. Esimese värava lõi ta liigas sama aasta 13. oktoobril mängus Washington Capitalsi vastu, kuid see jäi ka tema ainsaks väravaks sel hooajal. Hooaja 2018–19 lõpus mängis ta Winnipeg Jetsis.

2019. aasta juulis sõlmis ta kaheaastase lepingu Boston Bruinsiga. Hooajal 2019–20 sai Bruinsi meeskonnas mängides NHL-is kirja kolm väravat ja kolm väravasöötu.

2021. aasta veebruaris liitus Lindholm jällegi Skellefteåga. Aastatel 2015, 2017 ja 2018 jõudis ta Skellefteåga Rootsi meistrivõistlustel finaali, kuid igal korral tuli vastu võtta kaotus.

2021. aasta mais sõlmis ta üheaastase lepingu KHL-i klubiga Kaasani Ak Bars.

2022. aasta mais naasis Lindholm kolmandat korda Skellefteåsse.

Rootsi jäähokikoondise koosseisus osales Lindholm 2018. aasta taliolümpiamängudel ja 2021. aasta maailmameistrivõistlustel.

## Viited

## Välislingid
* Pär Lindholm NHL.com lehel
* Pär Lindholm hockeydb.com lehel
Anya Taylor-Joy

**Anya Josephine Marie Taylor-Joy** (sündinud 16. aprillil 1996) on Ameerika Ühendriikides sündinud Argentina-Briti juurtega näitleja ja modell. Ta on pälvinud Kuldgloobuse ja SAGi auhinna ning koha ''Time'i'' 2021. aasta 100 mõjukaima inimese nimekirjas.

Miamis sündinud ning Buenos Aireses ja Londonis kasvanud Taylor-Joy alustas näitlemist koolilavastustes ja jättis hiljem kooli pooleli, et enda näitlejakarjäärile keskenduda. Pärast väikesi telerolle tegi ta enda filmidebüüdi peaosaga 2015. aasta õudusfilmis "Nõid", mis pälvis talle mitu tunnustust, sealhulgas Empire auhinna. Ta pälvis veel tähelepanu oma rollide eest õudusfilmis "Lõhestunud" ja komöödias "Täisverelised", mis mõlemad linastusid 2017. aastal; samal aastal pälvis ta ka BAFTA Tõusva Tähe auhinna nominatsiooni.

Taylor-Joy oli peaosades kahes BBC One draamaminisarjas "Miniaturist" (2017) ja "Peaky Blinders" (2019) ning Netflixi fantaasiadraamasarjas "The Dark Crystal: Resistance Age" (2019) ja filmi "Lõhestunud" järjes "Klaas" (2019). Ta pälvis 2020. aastal suurt tunnustuse, kujutades peaosatäitjaid Jane Austeni adaptatsioonis "Emma" ja Netflixi minisarjas "Lipugambiit"; viimase eest võitis ta parima naisnäitleja Kuldgloobuse, miniseeria või telefilmi valdkonnas ning SAG auhinna naisnäitleja silmapaistva esituse eest miniseerias või telefilmis.

## Viited
Buda linnuse kvartal

**Buda linnuse kvartal** (ungari keeles *Budai Várnegyed*) viitab Budapesti sellele osale, mis asub Buda linnusekompleksi kaitsemüüride vahel. See vastab keskaegsele kuninglikule asulale Budale. Linna vanim osa asub nõndanimetatud Linnusemäel (*Várhegy*).

Kvartali keskus on kuningapalee ja Mátyási kiriku vaheline ala.

## Vaata ka
* Kalamehe bastion
* Viini värav

## Välislingid
*
Buda linnusemägi

**Linnusemägi** (ungari keeles *Várhegy*) on mägi Budapesti I ringkonnas. Geograafiliselt on see ühendatud Buda mägede ja Rózsadombiga. Buda linnuse kvartal asub mäel Buda palee ümber, mida ilmestavad paljud monumendid. Mägi on üsna madal ja sinna pääseb jala, bussiga või köisraudteed pidi.

## Vaata ka
* Buda linnusemäe tunnel

## Välislingid
*
Ümar kerarebashein

**Ümar kerarebashein** (*Gomphrena globosa*) on rebasheinaliste sugukonda kuuluv üheaastane õistaim. 

## Üldist
Taim on pärit Guatemalast, Panamast ja Brasiiliast. Tegemist on troopilise üheaastase taimega. Taim kasvab 30–90 cm pikkuseks, õiepead aga 4 cm pikkuseks. Taime varred on harunenud; püstised ja jäigad. Lehed on ovaalsed ja paiknevad vaheldumisi mööda vart.

## Õitsemine
Õied eri sortidel on roosad, valged, lillad, punased ja sinised. Taimel on ümmarguse kujuga õisikud, mis koosnevad paljudest väikestest õitest. Õie kuju meenutab trompetit. Õied meelitavad põhiliselt liblikaid nektarit imema. Õitsemine algab juunis ja kestab oktoobrini.

## Kasvutingimused
Tegemist on väga kuumuse- ja põuakindla liigiga, mis kasvab kõige paremini valgusrikastes kohtades ning hea drenaažiga ja tavalise niiskusastmega muldades. Kasvab peaaegu igat tüüpi mullas, välja arvatud leeliselistes muldades.

## Istutamine
Enne seemnete külvi on soovitatav neid vees leotada, sest siis need idanevad mullas kiiremini. Soovitatav on seemned siseruumides külvata ja kuue nädala pärast õue istutada. Kui tahetakse õue külvata, siis tuleb oodata, kuni muld on soojenenud ja pole enam öökülmasid. Ümar kerarebashein kasvab kõige paremini aiamullas, kuid seda võib kasvatada ka konteineris.

## Kasutamine
Ümarat kerarebasheina on kasutatud rahvameditsiinis mitmesuguste haiguste raviks. Kasutatakse hingamisteede haiguste, kollatõve, kuseteede haiguste ja neeruprobleemide. Lisaks mitmete hingamisteede põletike, sealhulgas bronhiaalastma, ägeda ja kroonilise bronhiidi ning läkaköha korral. Veel sellest tehakse punakasvioletset loodusliku toiduvärvi. Ümara kerarebasheina õied sisaldavad rohkesti beetatsüaniine, mida on toiduainetööstuses, kosmeetikas ja loomasöödas lisaainete ja toidulisanditena on palju kasutatud. Tänu taime ebaharilikule ümara kujuga õisikule kasutatakse seda veel lilleseadetes.

## Viited

## Muud allikad
* https://www.britannica.com/plant/globe-amaranth
* http://www.missouribotanicalgarden.org/PlantFinder/PlantFinderDetails.aspx?kempercode=a115
* https://thekokorogarden.com/blog/2020/5/3/how-to-grow-gomphrena-globe-amaranth-for-the-cutting-garden
* http://www.flowersofindia.net/catalog/slides/Gomphrena.html
* https://www.gardeningknowhow.com/ornamental/flowers/globe-amaranth/growing-globe-amaranth.htm
* https://et.natural-gardener.com/3175102-globe-amaranth
* https://et.journeyhomestore.com/globe-amaranth-145
Dwarf Cavendish

**Dwarf Cavendish** on hiina banaani (*Musa acuminata*) kultivar, mis kuulub Cavendishi kultivaride rühma. Nimi Dwarf ('kääbus') viitab taime kõrgusele, mitte vilja suurusele.

## Ajalugu
´Dwarf Cavendish´ on laialdaselt levinud kaubanduslikult oluline Cavendish-i banaani sort. Cavendishi banaanid said nime Devonshire'i 6. hertsogi William Cavendishi järgi.  Tegemist on ühe sagedamini istutava toa banaani puuga Cavendishi perekonda kuuluvast rühmast.

Banaanid on maailma suurimad rohttaimed. Kuigi banaanid kasvavad väga kõrgeks, on nad siiski rohttaimed. Looduses, troopikas on banaanitaime maapealne osa tavaliselt kaheaastane. Toataimena on nad aga meeldivad ja pikaealised kaaslased.

## Kirjeldus
Dwarf Cavendish’e lehed on laiad, lühikeste leherootsudega. Selline kasvukuju muudab ta vastupidavamaks erinevatele ilmastiku mõjudele. Kasv on võrreldes teiste banaani sortidega küllaltki kiire, mistõttu kasutatakse teda ka tihti istandikes. Tubastes tingimustes õitseb harva.

## Kasvutingimused
`Dwarf Cavendish´ eelistab kasvada päikese käes. Varjulises kasvukohas jääb taim ellu, kuid tema kasv pidurdub.  Ideaalne temperatuur Banaanipuu `Dwarf Cavendish´ kasvuks on +25 °C kuni +30 °C. Öine temperatuur ei tohiks langeda alla +18 °C. Temperatuuri langemine +10 °C juurde hakkab taime kahjustama.  Taime kasvuperioodil kasta regulaarselt ning vältida mullapalli läbikuivamist.  Kasvuks sobib happeline hästi kuivendatud savimuld, mille pH on 5,5-6,5. 

## Väetamine
Mulda väetada iga kahe kuu tagant. Valida väetis, kus oleks 6% lämmastikku, 2% fosforit ja 12% kaaliumit. 

## Viited
Ortaköy mošee

**Ortaköy mošee** on İstanbuli mošee Beşiktaşi linnaosa Ortaköy naabruskonna veepiiril, mis on üks Bosporuse populaarsemaid kohti. Türgi sultanile Abdülmecit I-le pühendatud mošee on vaatega linna peatänavale ning selle minaretid on linna siluetis domineerival kohal.

## Välislingid
*
Flamur Kastrati

**Flamur Kastrati** (sündinud 14. novembril 1991 Oslos) on Norras sündinud Kosovo jalgpallur, kes mängib ründajana Norra kõrgliiga klubis Kristiansund.

Ta alustas klubikarjääri Norra klubis Skeid. 2008. aastal debüteeris ta klubi meeskonnas Norra tugevuselt kolmandas liigas.

2009. aasta jaanuaris sõlmis ta kaheaastase lepingu Hollandi kõrgliiga klubiga FC Twente, kuid klubi põhimeeskonnas tal liigadebüüti teha ei õnnestunud. Hooaja 2010–11 teises pooles oli ta laenul Saksamaa esiliiga klubis VfL Osnabrück. 2011. aasta juunis sõlmis ta lepingu Saksamaa esiliiga klubiga MSV Duisburg. Hooaja 2012–13 teises pooles oli ta laenul Erzgebirge Aues.

Aastatel 2013–2016 mängis Kastrati Norra kõrgliigas Strømsgodseti ridades ning tuli 2013. aastal klubiga Norra meistriks. 2016. aasta teises pooles mängis ta Aalesundis.

Aastatel 2016–2018 mängis ta Norra kõrgliiga klubis Sandefjord. 2017. aastal tegi Kastrati Norra kõrgliigas oma seni parima hooaja, kui lõi kümme väravat. 2018. aasta augustis liitus ta Kristiansundiga.

Aastatel 2009–2013 mängis Kastrati Norra noortekoondistes. 2014. aastal debüteeris ta Kosovo jalgpallikoondises.

## Saavutused
;Strømsgodset:
*Tippeligaen: 2013
Sean McDermott

**Sean McDermott** (sündinud 30. mail 1993 Kristiansandis) on Norras sündinud Iirimaa jalgpallur, kes mängib väravavahina Norra kõrgliiga klubis Kristiansund.

Tema ema on norralanna ja isa iirlane.

2009. aastal liitus ta Arsenali noorteakadeemiaga.

2012. aastal asus ta mängima Norra kõrgliiga klubis Sandnes Ulf. 2016. aastal mängis ta Norra esiliiga klubis Ullensaker/Kisa. Aastatel 2017–2018 mängis ta Norra kõrgliigas esmakordselt Kristiansundi ridades. Hooaja 2018–19 esimeses pooles mängis ta Rumeenia kõrgliiga klubis Bukaresti Dinamo, kuid naasis seejärel Kristiansundi.

Aastatel 2010–2014 mängis McDermott Iirimaa noortekoondistes.
Tellismüüritis

**Tellismüüritis** on telliskividest ja mördist koosnev müüritis. 

Tellismüüritist kasutatakse seinte, ahjude, aedade ja muude ehituslike objektide ehitamiseks. Kivide materjal müüritises sõltub sellest, mida ehitatakse, sest kivid võivad oma varieeruvate omaduste tõttu reageerida teatud keskkonnatingimustele erinevalt.

Telliskividele on seatud standardmõõdud, kuid igas riigis ei ole standardmõõdud samad, näiteks Eestis on see 250 mm × 120 mm × 65 mm, kuid Inglismaal 215 mm × 102.5 mm × 65 mm.

## Ajalugu
Inimesed on kasutanud telliskive ehituslikel eesmärkidel juba tuhandeid aastaid. On leitud telliseid, mille vanus ulatub aastani 7000 eKr, mis ühtlasi teebki telliskivist ühe vanima ehitusmaterjali. Esimesed telliskivid tehti mudast ning, et need kivistuksid, jäeti tellised päikese kätte kuivama. Vana-Egiptuses tehti aga telliskive savist ja õlekõrtest, selliseid kive kasutati näiteks Harappa muinaslinnas ning Mohenjo-Daro muinaslinnas.

Umbes aastal 3500 eKr toimus telliskivide valmistamisel suur läbimurre, nimelt roomlased avastasid, et telliseid saab kivistada ka põletamise teel. Kuna päikese käes kuivatatud tellised kasutati soojema kliimaga maadel, siis tänu sellele läbimurdele hakkasid telliskivid levima ka külmema kliimaga aladel. Pärast Rooma riigi lagunemist kadusid telliskivid peaaegu käibelt vaid Itaalia ja Bütsants kasutasid veel telliseid. Kuid 11. sajandil levis telliste kasutamine ning tootmine Prantsusmaale ning 12. sajandil hakkasid taas telliskivid laiemalt levima.

## Telliskivid
Mõned müüritistes kasutatavad telliskivid:

*Toortellis
*Savitellis
*Betoontellis
*Silikaattellis
*Tuhktellis

## Müürikiri

Seda, kuidas kivid müüritises üksteisega kokku sobivad, nimetatakse müüriseotiseks. Müüriseotised omakorda tekitavad erinevaid mustreid ehk müürikirjasid, mida kasutatakse näiteks dekoreerimiseks.

Tavalised müürikirjad:

* Plokkseotis
* Mitmekihiline seotis
* Kaevmüüritis
* Ristseotis
* "Harju sein"

Dekoratiivsed müürikirjad:

* Ristikujundiga müürikiri
* Metallsidemetega seotud voodri müürikiri
* Mitmekihiline müürikiri

## Viited
Yadigar Muhammad

**Yadigar Muhammad** (vene Ядыгар-Мухаммед; tatari *Yädegär Möxämmäd*; 1522 – 1565) oli Kaasani khaan märtsist oktoobrini 1552.

Yadigar oli pärit Astrahani khaaniriigist, ta oli sealse khaani Qasim II poeg. 

Aastail 1542–1550 oli ta Moskva tsaari teenistuses. 1549.–1550. aasta 2. Kaasani sõjakäigus piirasid Moskva tsaari streletsid, Šig-Alei Kassimovi ja Astrahani ratsaväelased edutult Kaasanit; nende seas oli ka Yadigar. Kaasani piiramise järel liitus ta Nogai hordiga.

Aastal 1552 kukutasid Kaasani khaaniriigi ülikud eelmise moskvameelse valitseja Šig-Alei ja kutsusid omale valitsejaks Yadigar Muhammadi. 

Järgnenud 1552. aasta 4. Kaasani sõjakäigus toetasid Kaasani khaaniriiki Krimmi khaaniriik, Astrahani khaaniriik ja Nogai hord ning Osmanite riigi sultan Suleiman I kutsus üles kõiki tatarlaste riike toetama Kaasani khaaniriiki. Reaalselt ei olnud sellest tulu: Moskva tsaaririigi väed koondusid 23. augustiks Kaasani linna piirama ning kasutades kaasaegseid sõjalisi võtteid: piiramiskahureid, linnamüüriõhkimiskaevandust ja totaalset linna blokeerimist ning ümberkaudsete alade rüüstamist vallutasid 2. oktoobril Kaasani. Yadigar oli üks väheseid, kes lahingutes ellu jäi.

Järgmisel aastal lasti Moskvasse viidud Yadigar end ristida ja sai uueks nimeks Simeon Kassajevitš. Samal aastal abiellus ta Maria Kleopina-Kutuzovaga. Järgmisel aastal sai omale lääniks Zvenigorodi linna.

Ta osales LIivi sõjas, täpsemalt Jeziaryšča kindluse vallutamisel. Aastal 1565 ta suri. Yadigar on maetud Tšudovo kloostrisse. 

Yadigar oli sisuliselt viimane Kaasani khaan. Kaasani langemine ei murdnud küll veel khaaniriigi asukate vastupanutahet; nad kutsusid kohale nohailase Ali Akrami, kes juhatas vastupanuliikumist aastani 1556 ja lasi end khaaniks kutsuda, et tal aga edu ei olnud, hukkasid kohalikud tatarlased ta.

## Viited

## Kirjandust
*Худяков М. Г. *Очерки по истории Казанского ханства*
Kisänbikä Bajrasova

**Kisänbikä Bajrasova** (baškiiri keeles Байрасова Киҫәнбикә; 1679 – 30. aprill 1739 Jekaterinburg, Venemaa Keisririik) oli baškiiri päritolu naine, kes islami usku tagasipöördumise eest põletati aastal 1739. 

## Elulugu

Kisänbikä sündis 1679. aastal. Ta abiellus qatay suguharru.

18. sajandi alguses rajati Uuralitesse uusi tehaseid ja kaevandusi, sinna asus elama ohtralt venelasi. See tekitas kohalikes baškiirides ärevust ja tõi kaasa baškiiride ülestõusu. Ülestõus suruti julmalt maha; ülestõusnute külad hävitati, sealsed elanikud tapeti või ristiti vägivaldselt ja anti kaevandustesse töölisteks.

Üks taolistest vägisi ristitutest oli ka Kisänbikä. Ta anti kindluse kirjutaja Kiriak Kondratovitši omandisse, ristiti ja sai nimeks Katerina.

1737. aastal põgenes Kisänbikä 18. septembril esimest korda, ent tabati ja piitsutati läbi. See teda ei peatanud; 26. septembril põgenes ta taas koos sekretär Ivan Zorini "hoovinaisega". Ta tabati taas ja piitsutati nuudiga läbi.

Kolmandat korda põgenes Kisänbikä septembris 1738. 8. veebruaril 1739 mõisteti ta kolme põgenemiskatse ja islami usku pöördumise eest surma põletamise läbi; ta ei olnud esimene vägisi ristitud baškiir, kes vanale usule kindlaks jäämise eest põletati.

30. aprillil 1739 põletati ta Jekaterinburgi keskväljakul tuleriidal. Tegemist oli viimase taolise hukkamisega Venemaal.

## Viited
Püssi elektrijaam

**Püssi elektrijaam** oli aastatel 1937–1973 töötanud soojuselektrijaam Ida-Viru maakonnas Lüganuse vallas Püssil.

Püssi elektrijaama rajas aastatel 1936–1937 aktsiaselts Virumaa Elekter (VEAS). Virumaa Elekter omas ja käitas ka 1931. aastal tööd alustanud Narva Kreenholmi hüdroelektrijaama.

Püssi elektrijaama võimsus oli 3,7 megavatti ning jaam oli lülitatud ka üldelektrivõrku. Elektrijaama katelde aurutootlikkus küündis 35 t/h, aururõhk oli piirides 2,5-4 MPa, ülekuumendatud auru temperatuur küündis 400-450°C.

Elektrijaamas põletati peent, nn kolmanda sordi põlevkivi (tükisuurus kuni 25 mm), kuna väljasorteeritud suuretükiline põlevkivi läks peamiselt tehastesse põlevkiviõli tootmiseks.

Teise maailmasõja lahingutes sai Püssi oluliselt kannatada - sakslased õhkisid jõujaama turbiinid ja katlad. Elektrijõujaama töö taastati 1946. aastal Riikliku Rajooni Elektrijaama nr 3 nime all, millele allus ka Põhja Kõrgepingevõrkude Keskus.

Elektrijaam aitas oluliselt kaasa Püssi sõjajärgsele arengule.

Püssi elektrijaama lääneküljel (üle Purtse jõe) paiknevad ka Püssi tuhamäed. Mäed koosnevad aastakümnete jooksul vagonettidel kokku kuhjatud põlevkivituhast. Lisaks suurele mäele asub selle lõunaküljel ka väiksem tuhamägi, mida kasutati juhul, kui suurel mäel teostati remonditöid, või talvel, kui põhjatormid sealse raudtee umbe tuiskasid.

## Viited

## Välislingid
* YouTube'i video: Mahajäetud Püssi elektrijaam aastal 2024
Petr Arenberger

**Petr Arenberger** (sündinud 4. detsembril 1958 Prahas) on Tšehhi arst ja poliitik. Ta oli 7. aprillist 2021 kuni 26. maini 2021 Tšehhi tervishoiuminister.

Ta on lõpetanud Praha Karli Ülikooli pediaatria teaduskonna.

Ta töötas Praha 2. ülikoolihaigla dermatoloogiakliinikus. Seejärel töötas ta Karli Ülikooli 3. arstiteaduskonna dermatoveneroloogilises kliinikus ja Královské Vinohrady teaduskonna haiglas, kus ta on pidanud aastast 2001 haigla juhataja ametit.

7. aprillist 2021 kuni 26. maini 2021 oli ta Tšehhi tervishoiuminister.

## Isiklikku
Ta on abielus dermatoveneroloog Monika Arenbergerovága, neil on kaks tütart.
Veton Berisha

**Veton Berisha** (sündinud 13. aprillil 1994 Egersundis) on Norra jalgpallur, kes mängib ründajana Norra kõrgliiga klubis

Ta alustas klubikarjääri kodulinna klubis Egersunds IK.

Aastatel 2010–2015 mängis ta Norra kõrgliiga klubis Viking. 2015. aasta hooaja esimeses pooles lõi ta 11 väravat.

2015. aasta juulis liitus ta Saksamaa esiliiga klubiga Greuther Fürth. Aastatel 2017–2019 mängis ta Austria kõrgliiga klubis Viini Rapid.

2019. aasta märtsis naasis Berisha Norra kõrgliigasse, sõlmides lepingu SK Branniga. 2020. aasta jaanuaris liitus ta taas Vikingiga. 2020. aastal tegi ta Norra kõrgliigas oma seni parima hooaja, kui lõi liigas 16 väravat ja oli sellega liigas paremuselt neljas väravakütt.

2015. aastal debüteeris Berisha Norra jalgpallikoondises. Koondisekarjääri esimese värava lõi ta 5. juunil 2016 sõprusmängus Belgia vastu.

Tema vanemad on Kosovo päritolu. Tema vanem vend Valon Berisha on samuti jalgpallur.
Doonau delta

**Doonau delta** (rumeenia keeles *Delta Dunării*, ukraina keeles *Дельта Дунаю*) on Musta merre suubuva Doonau mitmeharuline jõesuu.

## Kirjeldus
Musta merre suubuv Doonau jõgi moodustab Euroopa teiseks suurima delta. Pindala kohta on umbes 5800 km2. Sellest suurem osa asub Rumeenias (Tulcea maakonnas) ja väike osa Ukrainas (Odessa oblastis).

Suurt osa deltast hõlmavad looduskaitsealad. Nende pindala on 4178 km2, mis on umbes 70% delta pindalast.

See on Euroopa suurim märgala, mille üldiselt hästisäilinud järvedes ja soodes elab üle 300 linnuliigi ja 45 mageveekalaliiki.

## Ajalugu
Osa Doonau deltast võeti 1979. aastal Rumeenias biosfääri kaitsealana looduskaitse alla. 1992. aastal laiendati biosfääri kaitseala ning 1998. aastal liideti sellega ka Ukraina poolel olev vastav kaitseala, nii et tekkis rahvusvaheline kaitseala.

Rumeenia osas moodustati 1991. aastal UNESCO maailmapärandi objekt "Doonau delta". Maailmapärandi objekti kogupindala on 3124 km2, mis on umbes 50% deltaga seotud kaitsealade pindalast.

## Vaata ka
*Doonau delta (maailmapärandi objekt)

## Viited

## Välislingid
Markus Henriksen

**Markus Henriksen** (sündinud 25. juulil 1992 Trondheimis) on Norra jalgpallur, kes mängib kaitsja või poolkaitsjana Norra kõrgliiga klubis Rosenborg ja Norra jalgpallikoondises.

Ta alustas Rosenborgis ka klubikarjääri. Norra kõrgliigas debüteeris ta 2009. aastal. Rosenborgi meeskonda põhikoosseisus mängis ta alates järgmist hooajast tuli 2010. aastal Rosenborgiga ka Norra meistriks. 2012. aastal võitis ta Rosenborgiga Norra superkarikafinaali Superfinaleni.

2012. aasta augustis siirdus ta umbes kahe miljoni euro eest Hollandi kõrgliiga klubisse AZ Alkmaar, kellega sõlmis viieaastase lepingu. 2013. aastal võitis ta klubiga Hollandi karikavõistlused. Hooajal 2015–16 lõi Henriksen Hollandi kõrgliigas 11 väravat.

2016. aasta augustis läks ta laenule Inglismaa kõrgliiga klubisse Hull City. Püsiv leping Hull Cityga jõustus 2017. aasta jaanuaris. Aastatel 2017–2019 mängis ta Hull Cityga Inglismaa esiliigas. Hooaja 2019–20 lõpus oli ta laenul Bristol Citys.

2020. aasta septembris naasis ta Rosenborgi.

Norra jalgpallikoondises tegi Henriksen debüüdi 12. oktoobril 2010 sõprusmängus Horvaatia vastu. Koondisekarjääri esimese värava lõi ta 11. septembril 2012 MM-i valikmängus Sloveenia vastu.
Lidija Ruslanova

**Lidija Ruslanova** (vene keeles Лидия Андреевна Русланова; 27. oktoober 1900 Tšernavka, Saratovi kubermang, Venemaa Keisririik – 21. september 1973 Moskva, NSV Liit) oli Nõukogude Liidu muusik ja rahvalaulude esitaja.

## Elukäik

Lidija sündis Saratovi lähedal Tšernavka külas vanausuliste peres. Tema ristinimi oli Agafja Leikina. Lidija ema oli ersa. Ta oli viiendaks eluaastaks kaotanud mõlemad vanemad ja kasvas lastekodus. Laulmisega alustas ta kihelkonna lastekooris.

Lidija alustas onu kutsel tööd mööblivabrikus. Esimese maailmasõja ajal töötas ta hospitalirongis, kus tutvus Vitali Stepanoviga. Neil sündis laps, kuid naise kaootilise elustiili tõttu jättis mees ta peagi maha. Hiljem abiellus Lidija mehega, kellelt sai perekonnanime Ruslanova.

Lidija andis esimese kontserdi 16-aastaselt. 1923. aastal alustas ta Rostovis kutselise lauljana. Lidija abiellus uuesti 1929. aastal Mihhail Garkaviga.

Teise maailmasõja ajal esines Lidija sageli rindesõduritele, et tõsta nende moraali. Tema püsirepertuaari kuulus Matvei Blanteri laul "Katjuša". Aprillis 1943 tutvus Lidija Vladimir Krjukoviga, kellega ta juulis abiellus. Tal õnnestus esineda ka Berliinis Riigipäevahoone varemetel.

1948. aastal vahistati Lidija ja tema abikaasa Vladimir, keda süüdistati riigireetmises. Lidija keeldus tema vastu tunnistamast ja ta mõisteti kümneks aastaks sunnitööle. Läbiotsimistel leiti Lidija ja Vladimiri juurest 4 autot, 152 maali ning lisaks suurel hulgal muud vara, mis oli Saksamaalt kokku riisutud. Lidija vabanes Stalini surma järel 4. augustil 1953. 

Pärast vabanemist jätkas Lidija esinemist.

## Diskograafia

* "Поёт Лидия Русланова", 1996
* "Царица Русской песни", 2000
* "Великие исполнители России XX века", 2001
* "Русские народные песни", 2002
* "Имена на все времена", 2007

## Viited
Pinnavee hüdroloogia

**Pinnavee hüdroloogia** on hüdroloogia valdkond, mis hõlmab pinnavee liikumise ja pinnavee jaotuse uurimist ruumis ja ajas. Hüdroloogia valdkondade hulka kuuluvad ka põhjavee hüdroloogia ja merehüdroloogia.

Pinnaveeks nimetatakse kogu maapinnal seisvat või voolavat maismaavett (välja arvatud põhjavesi, üleminekuvesi ja rannikuvesi). Pinnaveekogud liigitatakse

* vooluveteks: jõed, ojad, kraavid
* seisuveteks: järved, tiigid.

**Vee varieeruvus**

Hüdroloogiliste uuringute teostamisel on oluline välja tuua veekoguse ja veehulkade varieeruvus aasta jooksul ja aastate vahel. Veevarustuse varieeruvust mõjutab suuresti kliima. Voolu varieeruvus on oluline veekogude ökosüsteemide tervises. Äärmuslikud üleujutused on olulised, kuna paljud jõge kujundavad protsessid toimuvad suurimate üleujutuste ajal, mida nimetatakse ka lähtestussündmusteks. Ehkki jõesüsteem võib normaalsetes hüdroloogilistes tingimustes püsida aastaid suhteliselt stabiilsena, on looduslik varieeruvus, sealhulgas äärmuslikud sündmused, osa hüdroloogilisest režiimist, mis loob ja hoiab tervet jõesüsteemi.

## Hüdroloogiline tsükkel
Vesi on pidevas ringluses. Vesi aurustub ookeanilt ja maapinnalt ning on atmosfääris ajutiselt auruna langedes sademetena tagasi maapinnale. Kui keskmine sademete langemise kiirus ületab äravoolu pinnasesse imbumise, aurustumise või taimestiku neeldumise kiiruse, tekivad pinnaveekogud: ojad, jõed ja järved. Maapinnale imbunud vesi muutub põhjaveeks, imbudes aeglaselt allapoole ulatuslikesse poorse pinnaga kivimitesse ja kivimi kihtidesse, mida nimetatakse põhjaveekihtideks. Nii pinnavesi kui ka põhjavesi naasevad lõpuks ookeani, kus aurustumine täiendab atmosfääri veeauru varu. Tuuled kannavad niisket õhku üle maa, tekib sademeid ja hüdroloogiline tsükkel jätkub.

## Pinnavesi

Pinnavesi on mistahes veekogu maapinnal, sealhulgas ookeanid, ojad, jõed, järved, märgalad ja veehoidlad. Pinnavesi osaleb hüdroloogilises tsüklis ehk veeringluses, mis hõlmab vee liikumist maapinnale ja tagasi atmosfääri. Kui pinnavesi nõrgub maa alla, muutub ta põhjaveeks; samuti võib põhjavesi maismaal pinnavee täiendamiseks taas pinnale tõusta. Nendes kohtades moodustuvad lätted. 

Pinnavett on kolme tüüpi:

* mitmeaastane ehk püsiv pinnavesi püsib aasta läbi ja sademete vähesuse korral täiendatakse seda põhjaveega.
* mööduv ehk ajutine või poolpüsiv pinnavesi eksisteerib ainult osa aastast. Ajutise pinnavee hulka kuuluvad väikesed ojad, laguunid ja veeaugud.
* tehisveekogumi pinnavesi, mida leidub tehiskonstruktsioonides, näiteks kraavid, kanalid, veehoidlad, paisjärved ja muud sellised rajatised.

## Viited
Robert Taylor (jalgpallur)

**Robert Thomas Taylor** (sündinud 21. oktoobril 1994 Kuopios) on Soome jalgpallur, kes mängib kaitsja või poolkaitsjana Major League Socceri klubis Inter Miami ja Soome jalgpallikoondises.

2004. aastal liitus ta JJK Jyväskylä noortesüsteemiga. Hiljem kuulus ta muuhulgas veel ka Inglismaa klubide Nottingham Foresti ja Lincoln City noorteakadeemiatesse.

2013. aastal naasis ta JJK-i ning debüteeris samal aastal Soome kõrgliigas. 2016. aastal liitus ta Soome kõrgliiga klubiga RoPS. 2016. aasta hooajal lõi ta Soome kõrgliigas 11 väravat.

2017. aasta juulis liitus ta Rootsi kõrgliigaklubiga AIK. Aastatel 2018–2019 mängis ta Norra kõrgliigaklubis Tromsø. 2020. aasta jaanuaris sõlmis ta kolmeaastase lepingu Norra kõrgliigaklubiga SK Brann.

2022. aasta veebruaris sõlmis ta kaheaastase lepingu Inter Miamiga.

Soome jalgpallikoondises tegi Taylor debüüdi 9. jaanuaril 2017 sõprusmängus Maroko vastu. Koondisekarjääri esimese värava lõi ta 11. oktoobril 2020 UEFA Rahvuste Liiga mängus Bulgaaria vastu. Ta kuulus Soome koondisse 2021. aasta Euroopa meistrivõistlustel.

Tema isa on endine Inglismaa jalgpallur, kes mängis 1990. aastatel Soome klubis KuPS.

## Saavutused
;Inter Miami
*Leagues Cup: 2023

## Välislingid
* "Lionel Messi tegi Soome jalgpallurist üleöö kuulsuse". sport.postimees.ee. 10.8.2023.
André Hansen

**André Hansen** (sündinud 17. detsembril 1989 Oslos) on Norra jalgpallur, kes mängib väravavahina Norra kõrgliiga klubis Trondheimi Rosenborg ja Norra jalgpallikoondises.

Norra kõrgliigas debüteeris ta 2009. aastal Lillestrømi meeskonnas. Samal aastal mängis ta laenul ka Islandi klubis KR Reykjavík.

Aastatel 2011–2014 mängis ta Norra kõrgliiga klubis Odd.

Alates 2015. aastast on ta mänginud Rosenborgis. Aastatel 2015–2018 tuli ta klubiga neljal aastal järjest Norra meistriks. Lisaks on ta klubiga kolm korda võitnud Norra karikavõistlused ja kaks korda superkarikafinaali. 2018. aastal valiti Hansen Norra kõrgliiga hooaja parimaks mängijaks.

Norra jalgpallikoondises tegi Hansen debüüdi 12. jaanuaril 2013 sõprusmängus Sambia vastu.

## Saavutused
;Rosenborg
*Norra kõrgliiga (4): 2015, 2016, 2017, 2018
*Norra karikas (3): 2015, 2016, 2018
*Norra superkarikas (2): 2017, 2018